Vlastnosti sadrokartónu
Sadrokartón, ako môžeme vyčítať už z názvu, pozostáva zo sadrovej hmoty lisovanej medzi dva tvrdé papiere. Ďalšie prímesy môžu byť použité pre zlepšenie jeho vlastností – silikóny, sklené vlákna, či peniace agenty. Sadrokartón sa na trh dodáva v podobe dosiek, ktoré sa následne režú na požadovanú veľkosť a tvar.
To, o aký typ sadrokartónu sa jedná, jednoducho zistíme podľa farby dosiek. Zatiaľ čo najzákladnejší a zároveň najlacnejší sadrokartón spoznáme podľa bielej farby, zelená doska signalizuje vysokú odolnosť voči vlhkosti, modré dosky s výnimočnými akustickými vlastnosťami sú vynikajúcou voľbou pre odhlučnenie stien, napríklad v bytových domoch a dosky so špeciálnou protipožiarnou úpravou sa vyznačujú červenou farbou.
Sadrokartón si svoju popularitu získal vďaka viacerým kritériám. Okrem vysokej flexibility využitia ide najmä o jednoduchú manipuláciu a spracovanie. Na prácu so sadrokartónom Vám postačia štandardné nástroje – nôž s odlamovacou čepeľou, pílka, nebožiec. Sadrokartónové dosky sa dajú jednoducho rezať do akéhokoľvek tvaru, hobľovať a bez problémov je do nich možné vytvárať otvory, ideálne napríklad pre zapustené osvetlenie či montáž zásuviek a vypínačov.
S dávkou precíznosti zvládne prácu s týmto materiálom aj zručný domáci majster a čo je najlepšie, ide o suchý proces výstavby. Vďaka tomu je práca so sadrokartónom rýchla, čistá a nezávislá na počasí. Jeho odstránenie, či premiestnenie je rovnako jednoduché ako samotná inštalácia. V prospech sadrokartónu hovorí aj jeho dostupná cena.
Čo sa týka ekológie, ani tu nás sadrokartón nesklame. Jeho základné zložky sú prírodné materiály, ktoré sú zdraviu neškodné, efektívne pomáhajú k vytvoreniu zdravej klímy v domácnosti a sú šetrné k prírodnému prostrediu. Sadrokartónové dosky sú navyše plne recyklovateľné.
Inštalácia sadrokartónových systémov
Sadrokartónové systémy obsahujú všetko, čo na prácu so sadrokartónom potrebujeme. Samotné sadrokartónové dosky, kovové profily, nosné konštrukcie, tmely, pásky, skrutky, parozábrany a ďalšie dôležité komponenty. Sadrokartón sa obvykle prichytáva na nosné konštrukcie z plechu, často oceľového alebo hliníkového, prípadne na drevené rošty.
Tieto konštrukcie slúžia tiež k dosiahnutiu dokonale rovnej plochy. Je možné ich predsadiť priamo pred existujúcu konštrukciu, ale samozrejme sa dajú montovať aj do priestoru pre vytvorenie nových priečok a v prípade podhľadov sú alternatívou taktiež zavesené rošty, nad ktoré bez problémov ukryjeme aj rozmernejšie inštalácie.
Sadrokartónové dosky sa na rošt ukladajú tak, aby škára vždy vychádzala na os profilu a kotvia sa za pomoci skrutiek. Škáry medzi jednotlivými doskami a tiež v oblasti spojov s existujúcimi konštrukciami sa následne dôkladne vyplnia tmelom a podľa potreby prebrúsia. Následne ostáva už len povrchová úprava. Tá by mala byť vždy difúzne otvorená, aby sa zachovali pozitívne vlastnosti sadrokartónu.
autor: Natália
Oct 25, 2021